Kaminda alternativo temporal entre SVB i Marriott no ta un opshon! – KIKO TA PASANDO NOTISIA I INFORMASHON\nKaminda alternativo temporal entre SVB i Marriott no ta un opshon!\nMay 8, 2019 REDAKSHON\t0 Comments\nGeplaatst op 8 Mei 2019 dor di Ministerio di Tráfiko, Transporte i Planifikashon Urbano\nWillemstad – Djaluna atardi Ministerio di Tráfiko, Transporte i Planifikashon Urbano a tene un reunion ku organisashonnan situá den área di Rif pa informá tokante sierto desaroyonan ku ta bai tuma lugá den e próksimo simannan. Desde 15 di mei lo sera e kaya, kuminsando for di e rotònde dilanti di Curaçao Medical Center (CMC), ku ta kore entre e tereno banda di SVB i e ‘Mangrovebos’. Esaki den kuadro di trabounan di konstrukshon ku lo kuminsá pronto riba e tereno di Courtyard Marriott.\nTeniendo kuenta ku e fluho di tráfiko den bisindario a eksplorá, durante e reunion di djaluna último, e posibilidat pa traha un kaminda alternativo temporal ku ta kore entre e tereno di SVB i esun di Courtyard Marriott, en espera di e kaminda permanente ku lo kuminsá desaroyá pronto entre Megapier i Pater Eeuwensweg. E kaminda permanente ta forma parti di programa di Rif i ta den desaroyo dor di Ministerio di Tráfiko, Transporte i Planifikashon Urbano pa kaba di konkretisá. Sinembargo, na final di e reunion por a konkluí ku e kaminda alternativo temporal entre SVB i Courtyard Mariott no ta un opshon, ya ku no tin sufisiente espasio entre e dos terenonan pa por traha esaki. Ministerio di Tráfiko, Transporte i Planfikashon Urbano ta evaluando mihó maneranan pa por adaptá tráfiko den e área di moda ku por minimalisá ‘traffic jams’ mas tantu posibel te ora ku e kaminda permanente ta kla.\nProgramma desaroyo di Rif\nE programa di desaroyo di Rif ta den ehekushon dor di Ministerio di Tráfiko, Transporte i Planifikashon Urbano i ta forma parti di e trayekto di Strategia di Kresementu pa Kòrsou esta Groeistrategie. E programa di desaroyo di Rif tin un durashon di mas o ménos 3 aña i ta pendiente pa kuminsá ofisialmente na final di e luna aki na e momento aki tin diferente trabou di preparashon tumando luga. Programa di desaroyo di Rif ta enserá entre otro e limpiesa di e Mangrovenan i desaroyo di un ‘persleiding en gemaal’ kual lo yuda eliminá holó stinki di kloaka, eliminá plaga di sangura den e área i mehorá e ‘desague’ den Mangrove. Tambe lo traha un kaminda nobo entre Megapir i Pater Eeuwensweg pa fasilitá tráfiko diario konforme desishon di Konseho di Ministernan dia 17 di òktober 2018.\nFuera di eliminashon di holó di kloaka, plaga di sangura i mehorashon di e sistema di ‘desague den Mangrove’, desaroyo di e área di Rif lo benefisiá i kousa un impakto sumamente positivo tantu riba nos ekonomia komo riba nos turismo. Ademas, lo traha riba áreanan nobo di rekreashon i formashon pa personanan lokal di tur edat. Groeistrategie ta sosten’é e programa di desaroyo di Rif ya ku e ta trese estímulo atrobe den nos ekonomia i yuda atraé invershonistanan na nivel lokal i internashonal. Ministerio di Tráfiko, Transporte i Planifikashon Urbano i Project Management Organisatie (PMO) di Groeistrategie ta konvensí ku ta huntu so nos por logra traha riba nos Rif di Futuro.\nStrategia di kresementu pa Kòrsou\nGobièrnu di Kòrsou ta konvensí ku solamente dor di un aserkamentu integral Kòrsou por frena e desaroyo negativo di nos ekonomia, pone i mantené finansa públiko na òrdu i resolvé problemanan sosial ekonómiko. Gobièrnu ta duna importansia na brinda tantu e generashon aktual komo esun di futuro un perspektiva ku ta brinda bienestar i prosperidat. Den e akuerdo di gobernashon 2017- 2021 e tema sentral “ekonomia i trabou” i “bon gobernashon” tin prioridat den e periodo aki di gobernashon. Ta netamente pa duna kontenido na e tres pilánan aki ta inisiá e trayekto integral aki ku ta konsistí di tres pilá: stimulá kresementu ekonómiko struktural, fortifiká e maneho finansiero i fortifiká nos forsa pa por manehá gobernashon. Gobièrnu a komprometé su mes pa tuma e akshonnan pa por logra e metanan na bienestar di nos desaroyo. Ta un inisiativa di Kòrsou kaminda nos profeshonalnan mes lo perkurá pa e akshonnan nesesario tuma lugá tambe.\n← MEO & LOKÈT DI PÈRMIT KIER REKORDÁ; AWE TA ÚLTIMO DIA PA HASI PETISHON PA UN PÈRMIT DI STANDPLAATS PA BENDE NA SHA CAPRILESKADE\nPronóstiko di tempu pa Kòrsou i bisindario bálido te djaweps atardi 18:00 o.l, 9 di mei 2019. →\nKOMUNIKADO DI KUERPO POLISIAL KÒRSOU Tres detenshon.\nNotisia di polis di djabièrnè 29 di òktober te ku djaluna promé di novèmber/Politieberichten van vrijdag 29 oktober tot en met maandag 1 november 2021\nNovember 1, 2021 REDAKSHON\t0\nGOBIERNU DI BONAIRE